慈恩塔上名, 昨日败垂成。 赁舍应无直, 居山岂钓声。 半年犹小隐, 数日得闲行。 映竹窥猿剧, 寻云探鹤情。 爱花高酒户, 煮药污茶铛。 莫便多时住, 烟霄路在城。
秋千院宇春将暮, 红滴泪绿溶朱, 朝云隔断阳台路。 去凤孤, 来燕疏, 流莺妒。 懒步阶除, 倦立亭隅。 草烟铺, 梨雪舞, 柳风扶。 花惊我癯, 我爱花腴。 玉奁梳, 金翠羽, 宝香珠。 绣罗襦, 锦笺书, 当时封泪到曾无? 屈指归期空自数, 倚兰无语慢踌蹰。 香罗带束春风瘦, 金缕袖玉搔头, 生红色染胭脂绉。 柳让柔, 莺避讴, 花辞秀。 缓转星眸, 细咽歌喉。 晚云收, 秋水溜, 远山愁。 香消自忧, 粉淡谁羞。 燕闲俦, 鸳冷绣, 凤空游。 没来由, 尽淹留, 春来春去几时休。 锦瑟生疏弦上手, 月明闲煞小红楼。
怪得梅开早。 被何人、香罗剪就, 天工奇巧。 茅舍竹篱容不得, 移向花堂深悄。 别一样、风流格调。 玉质冰姿依然在, 算暗中、只欠香频到。 著些子, 更奇妙。 有时来伴金尊倒。 几徘徊、认成真后, 又还误了。 费尽东君回护力, 空把芳心萦绕。 竟不解、索他一笑。 夜月纱窗黄昏后, 为爱花、翻被花情恼。 个恩爱, 负多少。
夜睡常惊起, 春光属野夫。 新衔添一字, 旧友逊前途。 喜过还疑梦, 狂来不似儒。 爱花持烛看, 忆酒犯街沽。 天上名应定, 人间盛更无。 报恩丞相閤, 何啻杀微躯。